送西苑徑上人見深居馮常簿求寺記
作者：釋道璨
朝代：宋

paragraphs: 西苑寶峰麓，占地寬一弓。
梵放殷青冥，與峰相長雄。
鬼域何方來，包舉歸提封。
樓鐘不敢鳴，僧趨鄰寺鐘。
徑也鐵石姿，直欲箋天公。
天高不可叫，虎豹守九重。
六年長安道，往來如飛蓬。
雲開日正杲，死草生華風。
青山復入手，盡埽狐兔蹤。
魚鼓發新響，松桂還舊容。
掘地尋泉源，鋤荒理菊叢。
桃李一家春，萬古無異宗。
玉色十丈煇，秀潤浄磨礱。
大書付誰氏，千載深居翁。
他年來讀碑，病眼摩朦朧。
爲碑三夕留，卧聽寒巖松。